《喜迁莺 清明前一日陪史耳翁饮雪持斋头》
清代·陈维崧

晴帘乍浣。被燕蹴红英，递香窗眼。渐渐溪桥，迢迢杨柳，一半黄眼绿浅。

风弄秋千不定，日暖蘼芜何限。春醪熟，嘱东阳愁绪，暂时分遣。

早晚。南陌上，绣幰雕轮，依约何时断。千载鱼灯，五侯蜡烛，赢得三春梦短。

从古禁烟时候，祇博鸟啼花怨。无聊赖，把粉笺细写，傍人休管。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。